L'alcalde de Sagunt denuncia la marginació de la ciutat en relació al projecte del front litoral d'Almenara i sud de Castelló
03 d’octubre 2018

![](/media/nbamtasw/17_c_reunion-aavv-almarda-2.jpg)  

L'alcalde de Sagunt, Quico Fernández, després de la reunió mantinguda este matí amb representants de l'Associació de Veïns de les Platges de Almardà, Corinto i Malvarrosa, ha denunciat l'actuació de la Demarcació de Costes en referència al projecte constructiu que pretén estabilitzar el front litoral d'Almenara i la costa sud de Castelló, la qual considera una marginació cap a Sagunt i que, a més, tindrà una repercussió negativa per a la seua costa. L'objectiu d'esta actuació és consolidar el litoral sud de la província de Castelló per a frenar la regressió.

  

L'alcalde considera que este tipus de mesures no protegixen la costa del municipi, sinó que repercutixen negativament en les platges de Almardà, de Corinto i Malvarrosa i que podrien suposar una regressió del litoral. Malgrat les mostres de desacord i queixes emeses des de l'Ajuntament de Sagunt en reiterades ocasions, des del Ministeri continuen avançant amb el projecte fent cas omís de l'informe desfavorable municipal.

  

Així, Fernández ha afirmat que “**les últimes notícies que han aparegut en premsa respecte del projecte de regeneració del litoral d'Almenara, estan caent molt mal en l'Ajuntament de Sagunt i entre els veïns perquè com tothom sap, nosaltres com a Ajuntament presentem una sèrie d'al·legacions per a garantir l'estabilitat de les platges de Corinto, Malvarrosa i Almardà, que ja en estos moments estan patint una degradació, que genera moltíssimes molèsties als veïns i veïnes i no entenem com s'estan anunciant unes obres que encara no estan definitivament aprovades perquè no estan resoltes les al·legacions**”.

  

A més, ha afegit que el Ministeri de Medi Ambient i la Direcció General de Sostenibilitat de la Costa estan tenint una falta de respecte cap als veïns i l'Ajuntament que necessita una “**rectificació**”, i apel·la al delegat de Govern “**perquè ens explique com estan actuant de part d'una zona del litoral, en contra d'una altra zona del litoral**”.

![](/media/ra1jzfln/17_c_reunion-aavv-almarda.jpg)  

Cal recordar que en el ple del passat 23 de març d'enguany es va aprovar emetre un informe desfavorable al projecte després de realitzar un estudi de l'impacte ambiental que ocasionarien les actuacions en el litoral de Castelló i detectar diverses incorreccions. En este sentit, l'ajuntament va considerar que l'Estat havia d'intervenir en defensa del litoral, oferint una solució global i única i no amb pegats, ja que el litoral saguntí es troba actualment en un procés de regressió que s'agreujaria amb la construcció dels nous espigons.

  

L'Ajuntament de Sagunt va assegurar conéixer la problemàtica de La Llosa i Almenara, ja que és una situació similar a la del litoral saguntí, i compartix amb l'administració estatal la necessitat d'abordar-la i trobar una solució, però també va considerar que la solució reflectida en el projecte és insuficient i parcial, ja que en basar-se en la delimitació provincial llança incertesa respecte a la resta de trams no abordats. Per este motiu, l'ajuntament va manifestar la necessitat que es retrotragueren les actuacions desenvolupades i es realitzara un projecte referit a un tram unitari de litoral, amb una problemàtica comuna que garantira la integritat dels interessos afectats i no solament d'una part.

  

“**Hem demanat en múltiples ocasions una entrevista amb la Direcció General de la Sostenibilitat de la Costa, tant del Govern anterior com de l'actual, i no hem obtingut cap resposta**”, ha manifestat l'alcalde, que ha sigut ferm en declarar que “**exigim que se'ns atenga, tal com hem sol·licitat per escrit i telefònicament, de manera urgent perquè directament l'Ajuntament de Sagunt i els veïns li plantegem al Ministeri de Medi ambient que no anem a acceptar cap projecte que pose en perill la nostra costa**”. I ha explicat que seguiran lluitant en contra de la iniciativa per totes les vies, com ja ho van demostrar mesos arrere amb la mobilització en Almardà.

  

![](/media/4dhhuz1u/17_c_manifestaalmarda_03.jpg)  
  

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-denuncia-la-marginacio-de-la-ciutat-en-relacio-al-projecte-del-front-litoral-d-almenara-i-sud-de-castello/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-denuncia-la-marginacio-de-la-ciutat-en-relacio-al-projecte-del-front-litoral-d-almenara-i-sud-de-castello/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-denuncia-la-marginacio-de-la-ciutat-en-relacio-al-projecte-del-front-litoral-d-almenara-i-sud-de-castello/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-denuncia-la-marginacio-de-la-ciutat-en-relacio-al-projecte-del-front-litoral-d-almenara-i-sud-de-castello/)